Íslandsmót barnaskólasveita í skák 2014 , 1. – 7. bekkur , var haldið í Rimaskóla helgina 22. – 23. mars og mættu 49 skáksveitir til leiks sem er metþátttaka . Það má segja að „ heimavöllurinn “ hafi reynst hinum fjórum skáksveitum Rimaskóla vel því við verðlaunaafhendingu kom í ljós að þær voru allar í fremstu röð . A sveit Rimaskóla varð í 2. sæti mótsins á eftir Norðurlandameistarasveit Álfhólsskóla sem vann barnaskólamótið í 3. sinn í röð . Báðar sveitirnar , sem höfðu nokkra yfirburði á mótinu , tryggðu sér þátttökurétt á Norðurlandamót barnaskólasveita sem fram fer á Íslandi í haust . Í sveitinni eru systkinin Nansý 6 - EHE og Joshua 3. bekk , Kristófer Halldór og Róbert Orri í 6 - EHE og Mikael Maron í 4 - SBH . B sveit Rimaskóla varð í 1. – 2. sæti B sveita , C og D sveitirnar urðu einnig efstar og besta stúlknasveitin og besta skáksveitin skipuð nemendum í 4. bekk og yngri komu líka frá Rimaskóla . Nemendur 7. bekkjar Rimaskóla og foreldrar þeirra höfðu í nógu að snúast við veitingasölu á mótinu og fer allur ágóði sölunnar í skólabúðaferð krakkanna að Reykjum í maí .